Carcaixent organitza una assemblea oberta per a informar del pla colonial
29 de Enero de 2018

Carcaixent

Hui dilluns 29 de gener tindrà lloc una assemblea oberta on la Regidoria de Protecció Animal de l’Ajuntament de Carcaixent té la intenció de donar a conèixer el marc regulador i les normes bàsiques que regiran les futures actuacions basades en el mètode CES (Captura, Esterilització i Solta). Este mètode s’ha demostrat com la solució més eficaç per trobar l’equilibri de convivència entre els gats del carrer i el veïnat. L’assemblea servirà també per a poder saber de primera mà els suggeriments que facen arribar els ciutadans que vullguen implicar-se.

L’objectiu d’esta iniciativa és millorar la convivència entre els gats del carrer i la població en general a través del control de la població felina, la seua regulació i adaptació a les disposicions de la nova ordenança municipal. Entre altres aspectes, l’ordenança regula la forma en què se’ls ha de donar menjar, la pretensió de disminuir la població mitjançant l’esterilització i el control de la seua distribució en la ciutat, així com l’acollida i/o adopció per afavorir que no acaben sent atropellats o convertir-se en gats de carrer durant tota la seva vida.

En l’assemblea oberta també participaran les dos associacions de gats de Carcaixent, Connexió Felina i Gats de Carcaixent, que explicaran el paper que desenvoluparan els seus col·lectius en este procés.

Per a portar a terme esta iniciativa, l’Ajuntament de Carcaixent també té previst fer una jornada de formació per a la ciutadania que decidisca ser-ne alimentadora, on rebrà una autorització de l’administració a fi de dur a terme les diferents actuacions per a l’adequada gestió de les colònies.

El regidor de Protecció Animal, Carles Albert, ha explicat que, amb la implantació d’este projecte, es podran conèixer més dades sobre els gats que hi ha al carrer i, així, augmentar el control sobre la població felina. Per altra banda ha remarcat que, sobretot, l’objectiu principal és reduir el nombre de gats que viuen al carrer a través de l’esterilització i l’adopció així com aplicar les mesures coercitives que contempla la nova ordenança municipal per a frenar l’abandonament dels animals.